Die frons op sy gesig het gelukkig vinnig in ’n glimlag verander soos hy verder gelees het: “Ek het my opgawe ingedien en al die ondersteunende dokumente aangeheg. Toe kry ek ’n SMS van die SAID wat ontvangs erken.”
“Om so ’n boodskap van ’n voormalige werknemer te kry . . . Ek is baie in my noppies, want dit is die soort diens wat die SAID moet lewer,” sê Kingon.
’n Groot taak lê voor met ’n inkomsteteiken van R1 345 miljard. Die SAID onder die geskorste kommissaris, Tom Moyane, was die laaste paar jaar weens verskeie beweerde ongerymdhede in die nuus en hy het sy teiken vir die vorige seisoen met R50 miljard gemis.
Kingon erken ’n lae moreel onder werknemers is ’n ernstige kwessie. ’n Mens moet bewus wees van hoe moeilik dit vir personeel is in ’n omgewing waar jou baas konstant in die spervuur is, sê hy met verwysing na Moyane.
Sedert Kingon in Maart as waarnemende kommissaris aangestel is, het hy ’n punt daarvan gemaak om gesprekke met die personeel te hê. Hy het SAID-kantore en -takkantore besoek om te hoor wat die mense op die grond sê en doen moeite om almal in die hoofkantoor te leer ken.
Prakties beteken dit om binne die Wet op die Bestuur van Openbare Finansies en alle belastingwette te bly. As jy twyfel, vra, sê hy.
“Maar ek is my lewe lank in die staatsdiens en ek is bereid om te dien. Sowat 35 jaar gelede het ek in ’n kontantkantoor van die inkomstediens begin om geld te tel.”
As jy oor die insamelingsteiken praat, kan jy nie net oor personeelmoreel praat nie. Daar is ook die moreel van belastingbetalers en fasette daarvan wat insameling beïnvloed.
Kingon sê die ekonomie speel ’n rol, en mense se houding teenoor nakoming word geraak deur hul indruk van die SAID en staatsbesteding. Die diens wat Jan Taks lewer, het ook ’n invloed: As jy dit maklik maak vir belastingbetalers, sal nakoming verbeter.
Die waarnemende kommissaris gee toe belastingbetalers is bekommerd oor korrupsie, maar sê daar is ’n magdom goeie goed wat in Suid-Afrika gebeur.